Document ID: /roh_data/filtered/fineweb-2-filterrobots_roh.jsonl.gz/41733

Stefan Engler è vegnì elegì sco segund vicepresident dal Cussegl dals chantuns. Da princip fiss el stà previs per emprim dumbravuschs quest onn, suenter esser stà dumbravuschs suppleant il davos onn. Perquai che Lisa Mazzone da Genevra, ch'è stada vicepresidenta, n'è betg vegnida reelegida, sursiglia Engler quest post e daventa segund vicepresident.
Il biro dal Cussegl dals chantuns
Normalmain vai en roda. Ins daventa segund dumbravuschs (u dumbravuschs suppleant), alura emprim dumbravuschs. Silsuenter vegn ins elegì sco segund vicepresident, alura emprim vicepresident e la finala president u presidenta da la chombra pitschna dal parlament.
Sco segund vicepresident èn ins suppleant dal vicepresident, quest onn è quai Andrea Caroni. Il vicepresident surpiglia las fatschentas sche la presidenta, Eva Herzog, na po betg far quai.
Il biro dal Cussegl dals chantuns decida tgi che sesa en tge cumissiun, ed era tge cumissiun che tracta tge fatschenta.
Plinavant definescha il biro la glista da tractandas, po pia decider tge fatschentas che vegnan cura davant il Cussegl dals chantuns.
E sch'ils parlamentaris na vegnan betg perina, decida il biro nua che tgi sesa.
Stefan Engler è avant in onn vegnì elegì sco dumbravuschs suppleant dal Cussegl dals chantuns. En consequenza fiss il Grischun da 62 onns probablamain daventà il december 2026 president dal Cussegl dals chantuns. Cunquai ch'el è sursiglì in stgalim pudess quai gia esser il cas in onn pli baud. Stefan Engler sesa dapi il 2011 en il Cussegl dals chantuns. Avant è el stà cusseglier guvernativ dal Grischun.
Suenter bunamain 20 onns èsi tenor mai temp che in Grischun savess presidiar il Cussegl dals chantuns.
2007/08 è stà la davosa giada ch'in Grischun – Christoffel Brändli – è stà president dal Cussegl dals chantuns. Avant è stà Luregn Mathias Cavelty da Schluein president la perioda dal 1989/90. Tenor la Confederaziun hai dà dapi l'onn 1848 otg presidents dal Cussegl dals chantuns oriunds dal Grischun.